Mercedes span swart motors in teen rassisme | Netwerk24
30 Junie 2020 10:07
Mercedes, die Formule Een-kampioen, het swart renmotors bekend gestel vir die 2020-seisoen as deel van 'n openbare belofte om diversiteit binne die span en die motorsport-wêreld verder te bevorder.
Mercedes het in sy tyd in F1 tradisioneel in silwer meegeding, maar het oorgeskakel na swart en sal 'n "End Racism"-slagspreuk op albei renmotors aanbring.
Die span sê die Black Lives Matter-beweging "skyn 'n soeklig op hoe baie ons nuwe maatreëls en dade benodig in die stryd teen rassisme en alle vorme van diskriminasie".
?????‍?? The call to 'End Racism' will feature on the halo of both of our cars in 2020, and #WeRaceAsOne will be featured on the mirrors of the W11. pic.twitter.com/KYIEFWmEU5
Die nuwe kleurskema maak sy debuut wanneer die Brit Lewis Hamilton, verdedigende wêreldkampioen, en sy Finse spanmaat, Valtteri Bottas, in Sondag se Oostenrykse Grand Prix, die eerste van die seisoen, meeding.
"Daar is nie plek vir rassisme en diskriminasie in ons samelewing, sport en ons span nie: Dit is 'n kerngeloof by Mercedes," sê Toto Wolff, Mercedes se grootbaas.
"Maar dit is nie genoeg om die regte oortuigings en die regte ingesteldheid te hê as ons dit vir onsself hou nie. Ons wil ons stem en ons globale platform gebruik om voorbrand te maak vir respek en gelykheid – en die Silver Arrow sal vir die duur van die 2020-seisoen in swart meeding om ons verbintenis tot groter diversiteit in ons span en die sport te wys."
Mercedes sê slegs 3% van sy werkmag identifiseer hulself as lede van 'n minderheidsgroep, terwyl slegs 12% vroue is. Die span beplan om 'n diversiteits- en inklusiwiteitsprogram voor die einde van die seisoen bekend te stel in 'n poging om daardie syfers te verbeter en meer mense van minderheidsgroepe aan te moedig om hulle by F1 aan te sluit.
Hamilton, wenner van ses F1-titels, sê: "Dit is so belangrik dat ons hierdie oomblik aangryp en dit gebruik om onsself in te lig om betekenisvolle veranderinge te maak wat gelykheid en inklusiwiteit betref."
Meer oor: F1 | Lewis Hamilton | Toto Wolff | Mercedes | Formule Een | Black Lives Matter | Motorsport